**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΑΚΑΔ. ΕΤΟΥΣ 2025-26**

Το **Πρόγραμμα Μεταπτυχιακών Σπουδών (ΠΜΣ) «Διοίκηση Αθλητικών Οργανισμών και Επιχειρήσεων»** του Τμήματος Οργάνωσης και Διαχείρισης Αθλητισμού του Πανεπιστη­μίου Πελοποννήσου προκηρύσσει για το ακαδημαϊκό έτος 2024-25 **σαράντα (40) θέσεις μεταπτυχιακών φοιτητών** (ΦΕΚ Επανίδρυσης 3123/31.07.2018/ ΦΕΚ Τροποποίησης Κανονισμού Λειτουργίας 1513/07.03.2024)**.** Το Πρόγραμμα απονέμει Δίπλωμα Μεταπτυχιακών Σπουδών (Δ.Μ.Σ.) στη Διοίκηση Αθλητικών Οργανισμών και Επιχειρήσεων, με τις ακόλουθες ειδικεύσεις: (α) Μάνατζμεντ αθλητικών οργανισμών και επιχειρήσεων, (β) Μάρκετινγκ αθλητικών οργανισμών και επιχειρήσεων και (γ) Οικονομική διαχείριση αθλητικών οργανισμών και επιχειρήσεων. Η χρονική διάρκεια φοίτησης στο Π.Μ.Σ. για τη λήψη Διπλώματος Μεταπτυχιακών Σπουδών (Δ.Μ.Σ.) ορίζεται σε τρία (3) ακαδημαϊκά εξάμηνα στα οποία περιλαμβάνεται και ο χρόνος που απαιτείται για την εκπόνηση και υποβολή προς κρίση της Μεταπτυχιακής Διπλωματικής Εργασίας (Μ.Δ.Ε.). Δίνεται η δυνατότητα μερικής φοίτησης ύστερα από αιτιολογημένη αίτηση του μεταπτυχιακού φοιτητή και έγκριση από τη Συνέλευση, η διάρκεια της οποίας δεν μπορεί να υπερβαίνει το διπλάσιο της κανονικής διάρκειας φοίτησης του συγκεκριμένου προγράμματος. Τα μαθήματα πραγματοποιούνται με μεθόδους εξ αποστάσεως εκπαίδευσης σε ποσοστό 100%, με τη δυνατότητα ενίσχυσης της εκπαιδευτικής διαδικασίας με την υιοθέτηση ασύγχρονων μεθόδων. Η αξιολόγηση των φοιτητών διενεργείται με γραπτές ή προφορικές εξετάσεις που διεξάγονται διά ζώσης, καθώς και με εναλλακτικές μεθόδους, όπως η υποβολή εργασιών, η διεξαγωγή πρακτικής δοκιμασίας, υπό την προϋπόθεση ότι εξασφαλίζεται το αδιάβλητο της διαδικασίας της αξιολόγησης. Στο Π.Μ.Σ. γίνονται δεκτοί κάτοχοι τίτλου του πρώτου κύκλου σπουδών Α.Ε.Ι. (Πανεπιστήμια και Τ.Ε.Ι.) της ημεδαπής ή ομοταγών ιδρυμάτων της αλλοδαπής.

Η υποβολή των αιτήσεων γίνεται αποκλειστικά ηλεκτρονικά το διάστημα **13.03.2024-10.06.2025.** Οι αιτήσεις μαζί με τα απαιτούμενα δικαιολογητικά κατατίθενται στη Γραμματεία του Π.Μ.Σ μέσω ηλεκτρονικής πλατφόρμας υποβολής αιτήσεων, όπως αυτά περιγράφονται αναλυτικά στην παρούσα προκήρυξη. Τα απαραίτητα δικαιολογητικά είναι:

1. Αίτηση ηλεκτρονικής υποβολής υποψηφιότητας. (**υποχρεωτικό**). Η είσοδος στο σύστημα ηλεκτρονικής υποβολής αιτήσεων στο ΠΜΣ γίνεται από τον δικτυακό τόπο:
* <https://forms.gle/2oye5ZBqKNt6VhqY6> (**για χρήστες με λογαριασμό Google**)
* <https://forms.gle/W26E8WaSRighrUHQ8> **(για χρήστες που δεν διαθέτουν λογαριασμό Google)**
1. Βιογραφικό σημείωμα το οποίο θα περιλαμβάνει την εκπαιδευτική, επαγγελματική, ερευνητική και συγγραφική δραστηριότητα του υποψήφιου-ιας. (**υποχρεωτικό**)
2. Φωτοτυπία δύο όψεων της αστυνομικής ταυτότητας. (**υποχρεωτικό**)
3. Φωτοτυπία πτυχίου/διπλώματος ή βεβαίωσης Περάτωσης Α΄ κύκλου Σπουδών, από το οποίο να προκύπτει ο βαθμός αποφοίτησης (**υποχρεωτικό**)
4. Φωτοτυπία πιστοποιητικού αναλυτικής βαθμολογίας ή παράρτημα διπλώματος Α΄ κύκλου Σπουδών απ’ όπου να προκύπτει ο βαθμός του πτυχίου του αιτούντος καθώς και η βαθμολογία του σε όλα τα μαθήματα (**υποχρεωτικό**)
5. Βεβαίωση εκπόνησης πτυχιακής εργασίας από την γραμματεία του οικείου Τμήματος (εφόσον ο τίτλος και ο βαθμός της πτυχιακής εργασίας δεν συμπεριλαμβάνεται στην αναλυτική βαθμολογία ή στο παράρτημα διπλώματος). (προαιρετικό)
6. Πιστοποιητικό γλωσσομάθειας αγγλικής γλώσσας επιπέδου Β2 (Καλή γνώση), σύμφωνα με τους κανονισμούς του ΑΣΕΠ (το πιστοποιητικό γλωσσομάθειας θα πρέπει να είναι επίσημα μεταφρασμένο). Από την υποχρέωση αυτή εξαιρούνται οι κάτοχοι προπτυχιακού ή μεταπτυχιακού τίτλου σπουδών Αγγλόφωνου Πανεπιστημίου. (**υποχρεωτικό**)
7. Πιστοποιητικά συμμετοχής σε επιμορφωτικά σεμινάρια και συνέδρια (Μέγιστος αριθμός πιστοποιητικών που θα συμπεριληφθούν είναι 4). (προαιρετικό)
8. Δημοσιεύσεις σε περιοδικά με κριτές ή σε πρακτικά συνεδρίων, εάν υπάρχουν. (Μέγιστος αριθμός δημοσιεύσεων που θα συμπεριληφθούν είναι 4 σε περιοδικά και 4 σε πρακτικά συνεδρίων). (προαιρετικό)
9. Βεβαιώσεις εργασιακής εμπειρίας (για τους εργαζόμενους στον ιδιωτικό τομέα) ή υπηρεσιακής κατάστασης (για τους εργαζόμενους στο δημόσιο τομέα). (προαιρετικό)
10. Άλλοι τίτλοι σπουδών (1ου, 2ου ή 3ου κύκλου σπουδών) (προαιρετικό)

*\*Τα δικαιολογητικά υποβάλλονται μόνο ως αρχεία pdf. Σε περίπτωση που τα υποβαλλόμενα δικαιολογητικά σε κάποιο πεδίο είναι παραπάνω από ένα αρχείο, θα πρέπει να υποβάλλονται σε ένα ενιαίο αρχείο pdf (π.χ. Αποδεικτικό Αγγλικής γλώσσας & η επίσημη μετάφρασή του*).

**Ο μη πλήρης φάκελος συνεπάγεται τον αποκλεισμό των υποψηφίων από τη διαδικασία αξιολόγησης**

Η επιλογή των υποψηφίων θα πραγματοποιηθεί με την ακόλουθη διαδικασία :

Α) Αξιολόγηση του φακέλου των υποψηφίων, με συνολική βαθμολογία 80 μόρια στα εξής επιμέρους κριτήρια:

* Συνάφεια Πτυχίου Α’ κύκλου σπουδών με το αντικείμενο του Π.Μ.Σ., Βαθμός πτυχίου, Επίδοση στην Διπλωματική Εργασία, όπου αυτή προβλέπεται στον Α’ κύκλο σπουδών, Άλλοι τίτλοι σπουδών (1ου, 3ου ή 3ου κύκλου σπουδών) (σύνολο μορίων 39)
* Πιστοποιημένη γνώση Αγγλικής γλώσσας ανώτερου επιπέδου του Β2 (5 μόρια).
* Ερευνητική και συγγραφική δραστηριότητα, συνάφεια με το αντικείμενο του Π.Μ.Σ. και αριθμός σεμιναρίων-συνεδρίων και δημοσιευμένων εργασιών (σύνολο μορίων 21).
* Επαγγελματική δραστηριότητα, επίπεδο συνάφειας και έτη προϋπηρεσίας (σύνολο μορίων 15).

Β) Αξιολόγηση Συνέντευξης των υποψηφίων με συνολική βαθμολογία 20. Η Συνέντευξη των υποψηφίων θα πραγματοποιηθεί το **Σάββατο και Κυριακή 14 και 15 Ιουνίου 2025 μέσω της διαδικτυακής πλατφόρμας Microsoft Teams**.

H διαδικασία *επιλογής* περιλαμβάνει τα εξής επιμέρους στάδια:

1. Κατάρτιση προσωρινού πίνακα επιτυχόντων, επιλαχόντων και απορριπτέων υποψηφίων
2. Υποβολή τυχόν Ενστάσεων επι των προσωρινών αποτελεσμάτων εντός πέντε (5) εργάσιμων ημερών από την ημερομηνία ανακοίνωσης των προσωρινών αποτελεσμάτων
3. Εξέταση τυχόν ενστάσεων και κατάρτιση τελικού πίνακα επιλογής, που περιλαμβάνει τους εισακτέους και τους επιλαχόντες.

Οι ημερομηνίες εγγραφής των επιλεγέντων θα ανακοινωθούν με το πέρας της διαδικασίας. Τα μαθήματα του Προγράμματος αρχίζουν τον Οκτώβριο του Ακαδημαϊκού έτους 2025-26 και οι μέρες και ώρες διεξαγωγής του χαρακτηρίζονται από ευελιξία με σκοπό την διευκόλυνση των συμμετεχόντων.

Για περισσότερες πληροφορίες, οι ενδιαφερόμενοι μπορούν να απευθύνονται στην Δρ. Άννα Κουρτεσοπούλου, Υπεύθυνη Γραμματείας του ΠΜΣ «Διοίκηση Αθλητικών Οργανισμών και Επιχειρήσεων» του Τμήματος Οργάνωσης & Διαχείρισης Αθλητισμού, του Πανεπιστημίου Πελοποννήσου, Λ. Ευσταθίου και Σταματικής Βαλιώτη & Πλαταιών, Σπάρτη, ΤΚ. 23100 κάθε Δευτέρα έως Παρασκευή 09:00–13:00, **τηλέφωνο:** 27310-89670, **ιστοσελίδα** <https://pmssm.uop.gr/> και **email**: pmssm-secret@uop.gr; akourtes@go.uop.gr

Ο Διευθυντής του ΠΜΣ

Καθηγητής, Ιωάννης Δουβής